
НАРЕДБА № _____
за реда и начина за изчисляване на разходите за издръжка, обучение, квалификация и/или преквалификация

Глава първа
ОБЩИ ПОЛОЖЕНИЯ

Чл. 1. Тази наредба определя реда и начина за изчисляване на разходите за:
1. издръжка, обучение, квалификация и/или преквалификация на военнослужещите с цел възстановяването им при прекратяване на правоотношението по изпълнение на военна служба на основанията, посочени в чл. 260, ал. 1 от Закона за отбраната и въоръжените сили на Република България (ЗОВСРБ), пропорционално на неизпълнения първоначален и/или на неизпълнените удължени срокове на военната служба;
2. издръжка и обучение за периода, в който военнослужещите са били обучавани, при виновно неизпълнение на задължението за успешно завършване на обучението по чл. 260 ал. 3 от ЗОВСРБ във връзка със случаите по чл. 145, ал. 1 от ЗОВСРБ;
3. издръжка и обучение на курсантите, отстранени от обучение по реда, определен с правилниците на висшите военни училища, или напуснали по собствено желание по време на обучението за периода, в който са били обучавани, в случаите по чл. 260а, ал. 1 и 3 от ЗОВСРБ.

Глава втора
ОПРЕДЕЛЯНЕ НА РАЗХОДИТЕ ЗА ИЗДРЪЖКА, ОБУЧЕНИЕ, КВАЛИФИКАЦИЯ И/ИЛИ ПРЕКВАЛИФИКАЦИЯ

Чл. 2. Разходите за обучаемите по смисъла на чл. 260, ал. 1 и 3 и 260а, ал. 1 и 3 от ЗОВСРБ са:
1. разходи във военна академия за времето на обучение като слушател;
2. разходи във висше военно училище за времето на обучение като курсант;
3. разходи за времето на обучение като докторант или за придобиване на научна степен „доктор на науките“ във военните академии, висшите военни училища и Института по отбрана „Професор Цветан Лазаров“;
4. разходи за времето на обучение във висше военно училище за придобиване на образователно-квалификационна степен „бакалавър“ в професионално направление „Военно дело“ в задочна форма на обучение;
5. разходи за времето на обучение във висше военно училище в курс за придобиване на професионална квалификация по военно дело;
6. разходи в професионален колеж за времето на обучение като кадет; 
7. разходи за придобиване на образователно-квалификационна степен „бакалавър“ или „магистър“ по гражданска специалност във висши военни и граждански училища в страната и чужбина, както и за времето на обучение като докторант в гражданско висше училище в страната;
8. разходи в граждански висши училища и училища, осъществяващи обучение в средната степен на образование, и професионални колежи по чл. 143 от ЗОВСРБ;
9. разходи за обучение в квалификационен курс по чл. 145, ал. 1, т. 9 от ЗОВСРБ;
10. разходи за обучение за придобиване на специалност в системата на здравеопазването.

Чл. 3. (1) Разходите по чл. 2, т. 1 се определят като произведение от продължителността на обучението, заложено по учебен план, изразено в месеци и:
1. 25 на сто от месечното възнаграждение по чл. 212, ал. 1, т. 1 от ЗОВСРБ на военнослужещия в съответствие със заеманата длъжност преди приемането му за обучение – за слушателите, приети в редовна форма на обучение;
2. 25 на сто от месечното възнаграждение по чл. 212, ал. 1, т. 1 от ЗОВСРБ на военнослужещия в съответствие със заеманата длъжност - за слушателите, приети в задочна форма на обучение.
(2) Разходите по чл. 2, т. 2 се определят по начина, посочен в приложението, с отчитане на показателите по раздели I, II и III от таблица 1 към него, в т.ч. и допълнителните разходи по смисъла на § 1, т. 4 от Допълнителната разпоредба. 
(3) Разходите по чл. 2, т. 3 се определят по начина, посочен в таблица 2 от приложението, по фактически извършени разходи във военните академии, висшите военни училища и Института по отбрана „Професор Цветан Лазаров“.
(4) Разходите по чл. 2, т. 4 се определят по начина, посочен в приложението, с отчитане на показателите по раздел II, т. 4 и раздел III от таблица 1 към него, в т.ч. и допълнителните разходи по смисъла на § 1, т. 4 от Допълнителната разпоредба при необходимост.
[bookmark: to_paragraph_id48300438](5) Разходите по чл. 2, т. 5 за времето на обучение се определят за съответната календарна година в Регистъра на курсовете по чл. 11 от Наредба № Н-2 от 22.02.2023 г. за условията и реда за разработване и планиране на курсове, кандидатстване и обучение на военнослужещи и цивилни служители от Министерството на отбраната, структурите на пряко подчинение на министъра на отбраната и Българската армия в курсове, провеждани във военните академии, висшите военни училища, професионалните сержантски (старшински) колежи и в чуждестранни образователни институции.
(6) Разходите по чл. 2, т. 6 се определят по начина, посочен в приложението, с отчитане на показателите по раздел II, т. 4 и раздел III от таблица 1 към него.
(7) Информация за разходите по ал. 1-4 и 6 се предоставя от началника на съответната военна академия, висше военно училище или директора на Института по отбрана „Професор Цветан Лазаров“, където е проведено обучението. 
(8) При изчисляване на разходите по ал. 2 за времето на обучение като курсант не се дължат разходи до полагането на военна клетва.

Чл. 4. (1) Разходите по чл. 2, т. 7 са в размер на сбора от:
1. полученото основно месечно възнаграждение по чл. 212, ал.1, т. 1 и 2 от ЗОВСРБ и допълнителните възнаграждения с постоянен характер за времето на ползвания допълнителен платен отпуск по чл. 197, ал. 3 от ЗОВСРБ;
2. разходите за обучението, извършени за нуждите на Министерството на отбраната.
(2) Информация за получените възнаграждения по ал. 1, т. 1 се предоставя от финансовия орган на военното формирование или съответната структура, където военнослужещият се е водил на доволствие в периода на обучението. В случай че военното формирование или структурата е закрито/а, информацията се предоставя от съответния правоприемник.
(3) Информация за разходите по ал. 1, т. 2 се предоставя от дирекция „Финанси“ в Министерството на отбраната.

Чл. 5. (1) Разходите по чл. 2, т. 8 са в размер на сбора от:
1. получената стипендия;
2. разходите за издръжка и обучение, извършени от Министерството на отбраната.
(2) Информация за разходите по ал. 1, т. 1 се предоставя от дирекция „Финанси“ в Министерството на отбраната.
(3) Информация за разходите по ал. 1, т. 2 се предоставя, както следва:
1. за обучение - от дирекция „Финанси“ в Министерството на отбраната;
2. за издръжка - от началника на съответната военна академия или висше военно училище. 

Чл. 6. (1) Разходите по чл. 2, т. 9 при участие в квалификационен курс в страната включват:
1. стойността на курса, провеждан във военните академии и висшите военни училища, определена за съответната календарна година в Регистъра на курсовете по чл. 11 от Наредба № Н-2 от 22.02.2023 г. за условията и реда за разработване и планиране на курсове, кандидатстване и обучение на военнослужещи и цивилни служители от Министерството на отбраната, структурите на пряко подчинение на министъра на отбраната и Българската армия в курсове, провеждани във военните академии, висшите военни училища, професионалните сержантски (старшински) колежи и в чуждестранни образователни институции;
2. разходите за участие в квалификационния курс, извършени от Министерството на отбраната, когато курсът е проведен в образователни институции извън тези по т. 1.
(2) Информация за разходите по ал. 1, т. 2 се предоставя от дирекция „Финанси“ в Министерството на отбраната.

Чл. 7. (1) Разходите по чл. 2, т. 9 при участие в квалификационен курс в чужбина включват:
1. изплатените от Министерството на отбраната пътни, дневни и квартирни пари, медицинска застраховка и други разходи при командироването на военнослужещия;
2. разходите за участие в квалификационния курс, извършени от Министерството на отбраната.
(2) Информация за разходите по ал. 1 се предоставя от дирекция „Финанси“ в Министерството на отбраната.

Чл. 8. (1) Разходите по чл. 2, т. 10 за обучение на специализанти за придобиване на военномедицинска специалност или неклинична специалност и за клинична специалност по реда на чл. 112 от Правилника за прилагане на Закона за отбраната и въоръжените сили на Република България /ППЗОВСРБ/, включват:
1. такси за теоретично обучение, което се провежда в медицински университет или националния център по проблемите на общественото здраве и анализи, където е зачислен специализантът;
2. такси за практическо обучение по модули, за които Военномедицинска академия не е акредитирана и се изпълняват в бази, с които има сключен договор;
(2) Информация за разходите по ал. 1 се предоставя от Военномедицинска академия. 

Чл. 9. (1) Военните академии, висшите военни училища и Институтът по отбрана „Професор Цветан Лазаров“ изготвят и поддържат база данни за разходите дължими за възстановяване по чл. 260 и чл. 260а от ЗОВСРБ, индивидуално за всеки един обучаем по специалности, специализации и докторски програми за срок не по-кратък от 10 години, съгласно таблици 1, 2 и 3 от приложението.
(2) Организирането и поддържането на базата данни по ал. 1 се извършва по ред, определен във вътрешни правила на съответния началник на военна академия, висше военно училище и Института по отбрана „Професор Цветан Лазаров“.

Чл. 10. (1) Подлежащите на възстановяване разходи по чл. 260, ал. 1 от ЗОВСРБ се определят от длъжностното лице по чл. 73, ал. 8 от ППЗОВСРБ, което издава заповедта за отчисляване на военнослужещия от списъчния състав на военното формирование или съответна структура.
(2) Подлежащите на възстановяване разходи по чл. 260а, ал. 1 и 3 от ЗОВСРБ се определят от началника на висшето военно училище.

Глава трета
РЕД ЗА ИЗЧИСЛЯВАНЕ И СЪБИРАНЕ НА ПОДЛЕЖАЩИТЕ НА ВЪЗСТАНОВЯВАНЕ РАЗХОДИ 

Раздел I
При прекратяване на договора за военна служба 

Чл. 11. (1) За изчисляване и събиране на подлежащите на възстановяване разходи по чл. 2 във връзка с чл. 260, ал. 1 от ЗОВСРБ, длъжностното лице по чл. 10, ал. 1 установява дали е налице неизпълнен от военнослужещия първоначален срок и/или неизпълнени удължени срокове на военната му служба.
(2) Когато първоначалният срок не е изтекъл, неизпълнението се състои от неизпълнения първоначален срок и неизпълнените удължени сроковете за всяко обучение, ако има такива. Първият неизпълнен удължен срок започва да тече от момента на изтичане на първоначалния срок, а всеки от следващите – от момента на изтичането на предходния неизпълнен удължен срок за обучение по последователността на обученията.
(3) Когато първоначалният срок е изтекъл, неизпълнението се състои от неизпълнените удължени срокове за всяко обучение, като всеки от сроковете започва да тече веднага след завършване на съответното обучение.

Чл. 12. При наличие на неизпълнен първоначален срок и/или неизпълнени удължени срокове на военна служба, по искане на длъжностното лице по чл. 10, ал. 1, длъжностните лица по чл. 9, ал. 2 и дирекция „Финанси“ в Министерството на отбраната предоставят информация за разходите в срок от 14 работни дни.

Чл. 13. (1) За изчисляване на разходите, подлежащи на възстановяване в случаите по чл. 260, ал. 1 от ЗОВСРБ, се изготвя справка от структурата по управление на човешките ресурси /по личния състав/ и финансовия орган на военното формирование или съответната структура, където служи военнослужещият. Справката се подписва от длъжностното лице по чл. 10 ал. 1.
(2) Въз основа на получената информация по ал. 1, длъжностното лице по чл. 10, ал. 1 изчислява всеки от разходите, подлежащи на възстановяване по чл. 260, ал. 1 от ЗОВСРБ, пропорционално на срока на неизпълнението на военната служба.
(3) В справката по ал. 1 се посочват:
1. неизпълненият първоначален срок и/или неизпълнените удължени срокове на военната служба поотделно;
2. размерът на разходите по чл. 2 поотделно;
3. сумата, пропорционална на срока по т. 1 за всеки един подлежащ на възстановяване разход поотделно;
4. неиздължената сума към датата на прекратяване на договора за военна служба;
5. обща сума за възстановяване. 
(4) Сумата по ал. 3, т. 5 формира вземането по чл. 260, ал. 1 от ЗОВСРБ.

Чл. 14. (1) Длъжностното лице по чл. 10, ал. 1 издава заповедта за отчисляване от списъчния състав, която се съгласува с финансовия орган и юрисконсулта, обслужващи военното формирование или съответната структура.
(2) В заповедта за отчисляване от списъчния състав се посочват и неизпълненият първоначален срок и/или неизпълнените удължени срокове на военната служба, общата сума за възстановяване, както и че вземането се удържа от полагащите се обезщетения и други вземания на военнослужещия при прекратяване на договора му за военна служба.

Чл. 15 (1) Екземпляр от заповедта за отчисляване от списъчния състав с копие от справката се връчват на задълженото лице. В случай че след извършеното удържане е наличен остатък от вземането, на лицето се връчва покана за доброволно плащане в едномесечен срок от датата на връчването ѝ, ведно с отметка за дата на връчване.
(2) В поканата изрично се упоменава, в случай, че няма доброволно плащане в указания срок, след тази дата сумата ще бъде търсена по съдебен ред ведно със законната лихва.

Чл. 16. При липса на доброволно плащане в цялост или частично в указания срок, справката по чл. 13 ведно с поканата за доброволно плащане и всички съпътстващи документи се предоставят от длъжностното лице по чл. 10, ал. 1 на дирекция „Правно-нормативна дейност в отбраната“ в Министерството на отбраната за организиране събиране на вземането по съдебен ред.

Чл. 17. (1) За изчисление и събиране на разходите, подлежащи на възстановяване от лицето по чл. 2, т.2 във връзка с чл. 260а, ал. 1 и 3 от ЗОВСРБ, структурата по управление на човешките ресурси /по личния състав/ и финансовият орган на висшето военно училище изготвят справка, която се подписва от длъжностното лице по чл. 10, ал. 2.
(2) В справката по ал. 1 се посочват:
1. периода на обучение;
2. размера на разходите по чл. 2, т. 2.
(3) В заповедта за прекратяване на договора за военна служба и отчисляване от списъчния състав на курсанта се посочва и размера на разходите по ал. 2, т. 2.
(4) Едновременно с връчването на заповедта по ал. 3 се връчва и покана за доброволно изпълнение. В поканата изрично се упоменава, в случай че няма доброволно плащане в указания срок, след тази дата сумата ще бъде търсена по съдебен ред ведно със законната лихва.
(5) В случай на липса на доброволно плащане в срока по ал. 4, финансовия орган предоставя информация на юрисконсулта, обслужващ съответното висше военно училище за предявяване на вземането по съдебен ред. Вземането се предявява от съответното висше военно училище, от което е отчислено лицето и средствата се възстановяват по неговия бюджет.

Раздел II
При виновно неизпълнение на задължението за успешно завършване на обучението в случаите по чл. 145, ал. 1 от ЗОВСРБ

Чл. 18. (1) За изчисление и събиране на разходите, подлежащи на възстановяване по чл. 2, т. 1, 4, 5, 6 и 9 (когато обучението е проведено във военна академия или висше военно училище в страната) във връзка с чл. 260, ал. 3 от ЗОВСРБ, структурата по управление на човешките ресурси /по личния състав и финансовият орган на съответната военна академия, висше военно училище или Института по отбрана „Професор Цветан Лазаров“ изготвят справка, която се подписва от длъжностното лице по чл. 9, ал. 2.
(2) В справката по ал. 1 се посочва:
1. периода на обучение;
2. размера на разходите по ал. 1.
(3) Справката се прилага към предложението на длъжностното лице по чл. 9, ал. 2 до министъра на отбраната за отписване/отчисляване от обучение.
(4) Министърът на отбраната или оправомощено от него длъжностното лице издава заповед за отписване/отчисляване от обучение, в която се посочва и сумата за възстановяване от военнослужещия. Сумата се удържа от месечното му възнаграждение и други вземания при спазване разпоредбите на чл. 446 от Гражданския процесуален кодекс. 
(5) При промяна на местоназначението на военнослужещия преди да е погасено цялото вземане, финансовият орган по предходното местоназначение изготвя справка, в която се посочва удържаната сума и непогасеното до момента вземане.
(6) Справката по ал. 5 се подписва от съответния ръководител, командир /началник/ по предходното местоназначение и се изпраща до структурата/военното формирование по новото местоназначение на военнослужещия за удържане на остатъка от дължимото вземане.

Чл. 19. (1) За изчисление и събиране на разходите, подлежащи на възстановяване по чл. 2, т. 3 във връзка с чл. 260, ал. 3 от ЗОВСРБ, структурата по управление на човешките ресурси /по личния състав/ и финансовият орган на съответната военна академия, висше военно училище или Института по отбрана „Професор Цветан Лазаров“, където е проведено обучението, изготвят справка, която се подписва от длъжностното лице по чл. 9, ал. 2.
(2) Справката по ал. 1 се изготвя при виновно неизпълнение на задължението за успешно завършване на обучението за придобиване на образователна и научна степен „доктор“.
(3) В справката по ал. 1 се посочва:
1. периода на обучение;
2. размера на разходите, изчислени съгласно таблица 2 от приложението. 
(4) Справката се прилага към предложението на длъжностното лице по чл. 9, ал. 2 ведно с решението на академичния/научния съвет до министъра на отбраната за отписване от обучение.
(5) Министърът на отбраната издава заповед за отписване от обучение, в която се посочва и сумата за възстановяване от военнослужещия. Сумата се удържа от месечното му възнаграждение при спазване разпоредбите на чл. 446 от Гражданския процесуален кодекс.
(6) При промяна на местоназначението на военнослужещия преди да е погасено цялото вземане, финансовият орган по предходното местоназначение изготвя справка, в която се посочват удържаната сума и непогасеното до момента вземане.
(7) Справката по ал. 6 се подписва от съответния ръководител, командир /началник/ по предходното местоназначение и се изпраща до структурата/военното формирование по новото местоназначение на военнослужещия за удържане на остатъка от дължимото вземане.

Чл. 20. (1) За изчисление и събиране на разходите, подлежащи на възстановяване по чл. 2, т. 7 във връзка с чл. 260, ал. 3 от ЗОВСРБ, съответният ръководител, командир /началник/ установява дали е налице виновно неизпълнение за успешно завършване на обучението.
(2) При наличие на основание за предявяване на вземане, структурата по управление на човешките ресурси /по личния състав/ и финансовият орган на структурата/военното формирование, в което служи военнослужещият, въз основа на получената информация по чл. 4, изготвят справка със сумата за възстановяване, която се подписва от съответния ръководител, командир /началник.
(3) Съответният ръководител, командир /началник/ издава заповед, в която се посочва сумата за възстановяване от военнослужещия. Сумата се удържа от месечното му възнаграждение при спазване разпоредбите на чл. 446 от Гражданския процесуален кодекс.
(4) При промяна на местоназначението на военнослужещия преди да е погасено цялото вземане, финансовият орган по предходното местоназначение изготвя справка, в която се посочват удържаната сума и непогасеното до момента вземане.
(5) Справката по ал. 4 се подписва от съответния ръководител, командир /началник/ по предходното местоназначение и се изпраща до структурата/военното формирование по новото местоназначение на военнослужещия за удържане на остатъка от дължимото вземане.

Чл. 21. (1) За изчисление и събиране на разходите, подлежащи на възстановяване по чл. 2, т. 9 (когато обучението е проведено в страната в образователни институции извън тези по чл. 18, ал. 1 или в чужбина) във връзка с чл. 260, ал. 3 от ЗОВСРБ, съответният ръководител, командир /началник/ установява дали е налице виновно неизпълнение за успешно завършване на обучението.
(2) При наличие на основание за предявяване на вземане, структурата по управление на човешките ресурси /по личния състав/ и финансовият орган на военното формирование, в което служи военнослужещият, въз основа на получената информация по чл. 6 и/или чл. 7, изготвят справка със сумата за възстановяване, която се подписва от съответният ръководител, командир /началник/. 
(3) Справката се прилага към предложението на съответния ръководител, командир /началник/ до министъра на отбраната за отчисляване от обучение.
(4) Министърът на отбраната или оправомощено от него длъжностно лице издава заповед за отчисляване от курса, в която се посочва и сумата за възстановяване от военнослужещия. Сумата се удържа от месечното му възнаграждение при спазване разпоредбите на чл. 446 от Гражданския процесуален кодекс.
(5) При промяна на местоназначението на военнослужещия преди да е погасено цялото вземане, финансовият орган по предходното местоназначение изготвя справка, в която се посочват удържаната сума и непогасеното до момента вземане.
(6) Справката по ал. 5 се подписва от съответния ръководител, командир /началник/ по предходното местоназначение и се изпраща до структурата/военното формирование по новото местоназначение на военнослужещия за удържане на остатъка от дължимото вземане.

Чл. 22. (1) За изчисление и събиране на разходите, подлежащи на възстановяване по чл. 2, т. 10 във връзка с чл. 260, ал. 3 от ЗОВСРБ, структурата по управление на човешките ресурси /по личния състав/ и финансовият орган на Военномедицинска академия изготвят справка при виновно неизпълнение на задължението за успешно завършване на обучението.
(2) В справката по ал. 1 се посочва:
1. периода на обучение;
2. размера на разходите по чл. 8.
(3) Началникът на Военномедицинска академия предлага на министъра на отбраната за отписване/отчисляване от обучение в случаите по ал. 1.
(4) Министърът на отбраната или оправомощено от него длъжностно лице издава заповед за отчисляване/отписване от обучението, в която се посочва сумата за възстановяване от военнослужещия. Сумата се удържа от месечното му възнаграждение при спазване разпоредбите на чл. 446 от Гражданския процесуален кодекс.
(5) При промяна на местоназначението на военнослужещия преди да е погасено цялото вземане, финансовият орган по предходното местоназначение изготвя справка, в която се посочват удържаната сума и непогасеното до момента вземане.
(6) Справката по ал. 1 се подписва от съответния ръководител, командир /началник/, по предходното местоназначение и се изпраща до структурата/военното формирование по новото местоназначение на военнослужещия за удържане на остатъка от дължимото вземане.

Допълнителна разпоредба

§ 1. По смисъла на тази наредба:
1. „Първоначален срок на военната служба“ е срокът по чл. 142, ал. 5, чл. 143, ал. 1 и чл. 144, ал. 3 от ЗОВСРБ.
2. „Удължени срокове на военната служба“ са сроковете по чл. 145, ал. 1 от ЗОВСРБ.
3. „База данни“ е съвкупност от информация (на електронен и/или хартиен носител), касаеща разходите за издръжка, обучение, квалификация и/или преквалификация.
4. „Допълнителни разходи“ са разходите за обучение на летци-пилоти с цел придобиване на сертификат за PPL (A) и/или PPL (H), включващи разходи за поддържане на летателна годност, техническо обслужване, резервни части, консумативи и застраховки на летателните апарати, ГСМ и др.

Преходни и заключителни разпоредби

§ 2. Тази наредба се издава на основание чл. 260, ал. 4 от Закона за отбраната и въоръжените сили на Република България и отменя Наредба № Н-11 от 29.10.2020 г. за реда и начина за изчисляване на разходите за издръжка, обучение, квалификация и/или преквалификация на военнослужещите от Министерството на отбраната, структурите на пряко подчинение на министъра на отбраната и Българската армия във връзка с възстановяването им в случаите по чл. 260, ал. 1, 2 и 3 от Закона за отбраната и въоръжените сили на Република България.
§ 3. Разходите за издръжка, обучение, квалификация и/или преквалификация, извършени до влизането в сила на настоящата наредба се събират по реда на Гражданския процесуален кодекс въз основа на извлечение от счетоводните книги или документ, удостоверяващ размера им за периода на обучението.
§ 4. Наредбата влиза в сила в деня на обнародването ѝ в „Държавен вестник“.

Начин за изчисляване на разходите

1. Разходите за издръжка на курсантите, кадетите и докторантите във военните академии, висшите военни училища и Института по отбрана „Професор Цветан Лазаров“ се определят като сбор от разходите по фактически извършени разходи, съгласно посочените показатели в таблиците. Разходите за издръжка и обучение по таблица 1 се изчисляват по следния начин:
1.1. Персоналните разходи за получената стипендия по чл. 142, ал.2, т.1, буква „а“, подбуква „бб“ се изчисляват за всеки един обучаем и курс на обучение поотделно.
1.2. Разходите за издръжка се изчисляват като:
1.2.1. Разходите за храна се изчисляват при отчитане на стойността на един храноден и фактическо присъствие на обучаемия без да бъдат включвани режийните разходи. 
1.2.2. Разходите за вещево доволствие се отчитат персонално за всеки обучаем.
1.2.3. Разходите за настаняване и комунално-битово осигуряване се определят с ежегодна заповед на началника на съответното висшето военно училище въз основа на отчетни данни за извършените комунални разходи и договорно регламентирани с други второстепенни разпоредители с бюджет към министъра на отбраната.
1.3. Разходите за обучение се изчисляват като сбор от разходите за боеприпаси и имитационни средства и разходите за гориво-смазочни материали:
1.3.1. Разходите за боеприпаси и имитационни средства се изчисляват като се вземат предвид упражненията по време на огневата подготовка само с индивидуалното оръжие, зачислено на обучаемия (автомат, гранатомет, пистолет, картечница, снайперова пушка и др.). 
1.3.2. Разходите за гориво-смазочни материали се изчисляват като се изчислят разходите само за гориво необходимо за транспортиране на обучаемите до и от мястото за провеждане на занятието за всяко занятие поотделно. Получените разходи се разпределят пропорционално за всеки обучаем, участващ в него. В случай че в занятието участват няколко учебни групи (класни отделения) или категория обучаеми, разходите за транспорт се разпределят пропорционално между всички обучаеми.
1.3.3. При участие в тактически занятия или учения с или без бойни стрелби, получените разходи за обучение се разпределят пропорционално между всички обучаеми, участващи в занятието.
1.4. Изчисляват се направените разходи по смисъла на § 1, т. 4 от Допълнителната разпоредба, ако има такива.
1.5. Общият размер на разходите за един обучаем за една учебна година е сбор от всички разходи по т. 1.
2. Административните разходи за придобиване на научните степени по таблица 2 включват отпечатване и подвързване на дисертационния труд и автореферата към него в изискуемия брой екземпляри.
3. При определянето на разходите за придобиване на научна степен „доктор на науките“ се вземат предвид само показатели с № 6, 7 и 11 от раздел II на таблица 2.
4. В разходите за съответната учебна година се включват разходите за последните четири месеца на предходната календарна и първите седем месеца на календарната година, в която завършва съответната учебна година, намалени с размера на средствата, изразходвани от военната академия или висшето военно училище за обучение на специализанти.
5. При определяне размера на разходите за слушателите в задочна форма на обучение и на докторантите в задочна форма на обучение се вземат предвид полученото основно месечно възнаграждение и допълнителните възнаграждения с постоянен характер само за времето на допълнителния платен отпуск за обучение. Условието се отнася само за тези обучаеми, които са завършили обучението си до 31.12.2022 г.

Таблица 1
	№ по ред
	Показатели

	Раздел I. Персонални разходи.

	1. 
	Стипендия за подготовка за изпълнение на военна служба като професия.

	Раздел II. Разходи за издръжка.

	2. 
	Храна, с персонална отчетност за разходите, с изключение на режийните разходи.

	3. 
	Вещево доволствие, предоставено за служебно ползване.

	4. 
	Настаняване и комунално-битово осигуряване, определено с ежегодна заповед на началника на съответното висше училище.

	Раздел III. Разходи за обучение.

	5. 
	Боеприпаси и имитационни средства.

	6. 
	Гориво-смазочни материали.


Таблица 1. Разходи за издръжка и обучение на курсанти и кадети.
Таблица 2
	№ по ред
	Показатели

	Раздел I. Разходи за обучение на докторанти в редовна и задочна форма.

	1. 
	Административни разходи.

	2. 
	Такси за обучение.

	3. 
	Такси за проведени курсове и докторантски изпити.

	4. 
	Такса за участие в научни форуми в страната и в чужбина, в т.ч. дневни, пътни и квартирни пари, медицинска застраховка и други разходи за научни изследвания или при командироването на военнослужещия (ако има такива).

	5. 
	Разходи за възнаграждения на научно жури.

	Раздел II. Разходи за обучение на докторанти чрез самостоятелна подготовка или за придобиване на научна степен „доктор на науките“.

	6. 
	Административни разходи.

	7. 
	Такси за предварително разглеждане на проект на дисертационен труд.

	8. 
	Такси за обучение.

	9. 
	Такси за проведени курсове и докторантски изпити.

	10. 
	Такса за участие в научни форуми в страната и в чужбина, в т.ч. дневни, пътни и квартирни пари, медицинска застраховка и други разходи за научни изследвания или при командироването на военнослужещия (ако има такива).

	11. 
	Разходи за възнаграждения на членовете на научно жури.


Таблица 2. Разходи за придобиване на научни степени.

Таблица 3
	№ по ред
	Показатели

	1. 
	Такси за теоретично обучение.

	2. 
	Такси за практическо обучение по модули.


Таблица 3. Разходи за придобиване на специалност в системата на здравеопазването.

